ΒΑΣΙΛΗΣ ΧΑΔΟΥΛΗΣ: “Η Κως χρειάζεται ενότητα και κοινή λογική, όχι μικρότητες και αντιπαραθέσεις.”

Ο Δήμος Κω εδώ και 6 μήνες περιμένει από το Κράτος να αναλάβει τα έργα αποκατάστασης στα σχολεία που έπαθαν ζημιές από τους σεισμούς, παραμένουν κλειστά και τα παιδιά αναγκάζονται να κάνουν μάθημα το απόγευμα και σε άλλα σχολεία.

Στο τελευταίο Δημοτικό Συμβούλιο, ο Δήμος Κω ανέλαβε πρωτοβουλία για να ξεκινήσει ο ίδιος τη διαδικασία και να προχωρήσουν τα έργα.

Γιατί αν περιμέναμε το Κράτος, δεν θα ξεκινούσαν ποτέ και τα σχολεία θα μετατρέπονταν σε κτήρια-φαντάσματα.

Αναρωτιέμαι πόση μικρότητα μπορεί να κρύβουν κάποιοι για να κατακρίνουν μια τέτοια ενέργεια.

Για κάποιους φαίνεται είναι καλύτερη εικόνα τα τρία αυτά κλειστά σχολεία, οι μαθητές που κάνουν μάθημα το απόγευμα.

Γιατί πιστεύουν ότι με αυτό τον τρόπο θα έχει φθορά ο Δήμαρχος, με αυτό τον τρόπο θα πολεμήσουν το Δήμαρχο.

Μέχρι εκεί φτάνει το μυαλό κάποιων.

Τα ίδια και χειρότερα έγιναν και με την πρωτοβουλία του Δήμου να στηρίξει τις επιχειρήσεις της Κω που υπέστησαν ζημιές από το σεισμό.

Ο Δήμος αποζημιώσεις δεν μπορεί να δώσει για σπίτια και επιχειρήσεις που έπαθαν ζημιές από το σεισμό. Αυτή είναι αρμοδιότητα του Κράτους που μέχρι σήμερα δεν έχει κάνει τίποτα.

Ο Δήμος όμως μπορεί να μειώσει ή να διαγράψει τα τέλη των επιχειρήσεων που έπαθαν ζημιές και αυτό έκανε και κάνει.

Ούτε αυτό αρέσει σε κάποιους.

Αναρωτιέμαι αν υπάρχει πάτος για κάποιους στο πάθος τους απέναντι στο Δήμαρχο και στη Δημοτική Αρχή.

Στο προηγούμενο δημοτικό συμβούλιο οι ίδιοι άνθρωποι, δύο ή τρεις είναι, πήγαν να τινάξουν στον αέρα την προσπάθεια διαμόρφωσης κοινής στάσης του Δήμου και των φορέων για το θέμα των μειωμένων συντελεστών ΦΠΑ.

Η Κως χρειάζεται ενότητα και κοινή λογική.

Δεν υπάρχει πολυτέλεια για αντιπαραθέσεις και τυφλές συγκρούσεις.

Η Δημοτική Αρχή κάνει έργο.

Στο θέμα των σχολείων, της μείωσης και διαγραφής τελών για τις επιχειρήσεις που έπαθαν ζημιές από το σεισμό, ο Δήμος Κω κάνει αυτό που πρέπει. Έρχεται για να καλύψει την απουσία, την αδιαφορία και το κενό του Κράτους.

Και έτσι πρέπει να κάνει.

Στο Δήμο είμαστε για να υπηρετούμε τους δημότες, για να δίνουμε λύσεις στα προβλήματα των δημοτών, για να τους στηρίζουμε όσο και όπως μπορούμε.

Βασίλης Χαδούλης

Πρόεδρος Δημοτικής Κοινότητας Κω